Nokså små, avlange, blanke, mørke trebukker med hvite tverrbånd på dekkvingene. Arten minner overflatisk om en maur. Kroppen er uten påfallende hårkledning. Antennene er tynne og noe kortere enn kroppen. Pronotum har rundede sider og er nærmest tønneformet sett ovenfra, innsnevret ved roten. Dekkvingene er parallellsidige med omtrent rettvinklede "skuldre", med et eller to smale, hvite tverrbånd. Beina er nokså korte med klubbeformede lår.